РЕПУБЛИКА СРБИЈА

НАРОДНА СКУПШТИНА

Одбор за просторно планирање, саобраћај,

инфраструктуру и телекомуникације

13 Број: 06-2/223-13

20. јун 2013. године

Б е о г р а д

ЗАПИСНИК

16. СЕДНИЦЕ ОДБОРА ЗА ПРОСТОРНО ПЛАНИРАЊЕ, САОБРАЋАЈ,

ИНФРАСТРУКТУРУ И ТЕЛЕКОМУНИКАЦИЈЕ,

ОДРЖАНЕ 13. ЈУНА 2013. ГОДИНЕ

 Седница је почела у 10,45 часова.

 Седницом је председавао Дејан Раденковић, председник Одбора.

 Седници су присуствовали чланови Одбора: Зоран Бојанић, Горица Гајић, Слободан Јеремић, Милан Лапчевић, Стефана Миладиновић, Мујо Муковић, Љубан Панић и Жељко Сушец.

Седници Одбора су присуствовали заменици чланова Одбора: Милорад Мијатовић (заменик Владимира Маринковића) и Велимир Станојевић (заменик Срђана Спасојевића).

 Седници нису присуствовали чланови Одбора: Радмила Геров, Рајко Стевановић, Владимир Јовановић, Милан Ковачевић, Милован Марковић и Александар Сенић (нити њихови заменици).

 Седници је присуствовао из Републичке агенције за просторно планирање Драган Дунчић, в.д. директор.

 Председник Одбора је, након утврђивања кворума, предложио да се 1. тачка предложеног дневног реда – Разматрање Информације о раду Министарства природних ресурса, рударства и просторног планирања, за период фебруар – април 2013. године (број 02-1857/13 од 9. маја 2013. године) не разматра, с обзиром да седници не присуствује министар, који према Пословнику Народне скупштине информише надлежни Одбор о раду министарства једном у три месеца, као ни државни секретар наведеног министарства.

У расправи, која је уследила чланови Одбора Милан Лапчевић, Љубан Панић, Зоран Бојанић и Слободан Јеремић су подржали предлог председника Одбора. Народни посланик Мујо Муковић, члан Одбора, се сложио са наведеним предлогом али и изразио мишљење да је можда требало, још овај пут, размотрити Информацију о раду Министарства уз присуство представника Републичке агенције за просторно планирање.

Након расправе, Одбор је прихватио већином гласова (10 за, један није гласао) предлог да се 1. тачка предложеног дневног реда Разматрање Информације о раду Министарства природних ресурса, рударства и просторног планирања, за период фебруар – април 2013. године (број 02-1857/13 од 9. маја 2013. године) не разматра на данашњој седници Одбора.

На предлог председника Одбора, једногласно, усвојен је следећи

Д н е в н и р е д

1. Разматрање представки предлога и иницијатива, на основу предлога Радне групе Одбора за разматрање представки;

2. Р а з н о.

Пре преласка на разматрање утврђеног дневног реда једногласно су усвојени: записник 13. седнице Одбора, одржане 8. маja 2013. године, записник 14. седнице Одбора, одржане 15. маја 2013. године и записник 15. седнице Одбора, одржане 16. маја 2013. године.

Прва тачка дневног реда - **Разматрање представки и иницијатива, на основу предлога Радне групе Одбора за разматрање представки**

Народни посланик Слободан Јеремић је известио Одбор о појединачним предлозима Радне групе за поступање поводом сваког поднеска.

Одбор је, једногласно, закључио да прихвати све појединачне предлоге за поступање Радне групе Одбора за разматрање представки:

- Поводом Жалбе Милосава Пушаре на рад Завода за изградњу града Београда и МУП-а Републике Србије(број 07-број 2331/12 од 14.03.2013) упутиће се допис подносиоцу да појасни свој захтев Одбору;

**-** Представка Владимира Илића на рад Републичког геодетског завода (број 07-1612/13 од 19.04.2013) упутиће се Министарству грађевинарства и урбанизма и Републичком геодетском заводу, а да о коначном ставу обавесте подносиоца и Одбор;

- Захтев Љиљане Ристић за помоћ при добијању грађевинске дозволе(број 07-1831/13 од 08.05.2013) упутиће се Министарству грађевинарства и урбанизма и Граду Београду, а да о коначном ставу обавесте подносиоца и Одбор;

- Захтев РАТЕЛ за давање мишљења у вези примене члана 19. тачка 4. и члана 20.Закона о кинематографији и члана 27. став 6. закона о електронским комуникацијама(број 011-2022/13 од 21.05.2013) упутиће се Министарству спољне и унутрашње трговине и телекомуникација, Министарству правде и државне управе и Министарству финансија и привреде, а да о коначном ставу обавесте подносиоца и Одбор;

- Представка групе грађана ул. Драгослава Срејовића Београд у вези незаконитог поступања државних органа(број 07-1912/13 од 14.05.2013) проследиће се Министарству грађевинарства и урбанизма, Граду Београду – секретаријату за урбанизам и грађевинске послове и Дирекцији за грађевинско земљиште и изградњу Београда, а да о коначном ставу обавесте подносиоца и Одбор.

Друга тачка дневног реда - **Разно**

 Под тачком разно председник Одбора је обавестио присутне да је добио позив CEDEF- а за учешће у Јавном дијалогу који ће се одржати у Београду, у Медија центру, 14. јуна 2013. године, на тему „ Интермодални - енергетски ефикасан транспорт“ и предложио да служба Одбора електронском поштом упути позив свим члановима Одбора, како би заинтересовани пријавили своје учешће.

На седници Одбора вођен је тонски запис.

Седница је закључена у 11,10 часова.

 СЕКРЕТАР ПРЕДСЕДНИК OДБОРА

Биљана Илић Дејан Раденковић